Oudwerkers vas ná transitorooftogArgieffoto ter illustrasie (Foto: ANA) Twee voormalige werkers van Fidelity Security Services is die afgelope naweek in hegtenis geneem vir hul beweerde aandeel in verskeie transitorooftogte, waaronder ’n rooftog wat in Oktober verlede jaar in Soshanguve, noord van Pretoria, plaasgevind het. Kapt. Ndivhuwo Mulamu, woordvoerder van die Valke, sê die verdagtes het na bewering gedurende hul tyd by Fidelity belangrike inligting oor geldwaens se bewegings uitgelap wat tot aansienlik meer transitorooftogte in Gauteng gelei het. Die verdagtes is onlangs met die betrokke transitorooftog in Soshanguve verbind en is Vrydag in hegtenis geneem is. Die verdagtes, onderskeidelik 30 en 39 jaar oud, sal na verwagting vandag in die Soshanguve-streekhof verskyn.